kardosdrur/scandi-wiki huggingface dataset:
Otto Melchior

Otto Adolph Melchior (født 10. juni 1904 i København, død 16. februar 1945) var en dansk kommunist og modstandsmand. 

Melchiors far, Lauritz Melchior (1871-1931), var dr.med., prosektor og aktiv i Det Radikale Venstre. Moren, sygeplejerske Ruth Emilie Dorothea født Bruhn, var datter af en toldforvalter fra Nykøbing Falster. Lauritz Melchior var jøde, men havde giftet sig ikke-jødisk. Otto Melchior kom til at gå på Metropolitanskolen i samme årgang (1922) som Mogens Fog og Arne Munch-Petersen. Halvandet år efter studentereksamen meldte de tre sig ind i Danmarks Kommunistiske Parti (DKP). Otto Melchior uddannede sig til cand.polit og blev ansat i centraladministrationen som fuldmægtig i Invalideforsikringsretten og var desuden formand for de statsansatte i HK.

Otto Melchior blev udstødt af DKP og bistod derefter en Moskva-styret international bombeorganisation. Under Anden Verdenskrig var han efter tysk opfordring efterforsket i en sag om bombning af to spanske trawlere i Frederikshavn 1938. Han blev anholdt og fængslet i marts 1941, men frifundet i byretten i juli.

Efter Tysklands angreb på Sovjetunionen arresteredes ledende kommunister og her også Melchior. 
Han blev sendt til Horserødlejren og siden deporteret til KZ-lejren Stutthof og døde af tyfus under en dødsmarch i februar 1945.

Otto Melchior ligger begravet i KZ gravene i Mindelunden i Ryvangen.

Weekendavisens journalist Arne Hardis har skrevet bogen Klassekammeraten — Otto Melchior — kommunisten, der forsvandt udgivet i 2010.

Noter

Kilder 

Modstandsfolk fra DKP
Ofre for Holocaust fra Danmark
Embedsmænd fra Danmark
Politikere fra DKP
Otto
Økonomer fra Danmark
Personer fra København
Studenter fra Metropolitanskolen
John Ford (dramatiker)

John Ford (født 1586, død 1639) var en engelsk dramatisk forfatter.
 
Ford kom som ung til London og studerede jura. I 1606 optrådte han som forfatter med sørgedigtet Fame's Memorial til minde om den nylig afdøde Charles Blunt, Jarl af Devonshire. Dels ene, dels i forening med andre forfattere, for eksempel Dekker og Rowley (The Witch of Edmonton) skrev han en række dramaer, af hvilke mange hører til tidens bedste.

De bedst kendte af hans egne Arbejder er: den historiske tragedie Perkin Warbeck samt de romantiske tragedier 'Tis a pity she is a Whore og The broken Heart. Disse arbejder viser Ford som en tung og tungsindig skildrer af menneskelig sorg og ulykke; hans syn er mørkt, og han mangler ganske humor. En modern udgave af hans værker er den ved Havelock Ellis i Mermaid Series (London 1888).

Kilder 

 

Dramatikere fra England
Forfattere fra England før 1707
Europavej E14

E14 er en europavej der begynder i Trondheim i Norge og ender i Sundsvall i Sverige med en samlet længde på 461 kilometer. Undervejs går den blandt andet gennem Storlien og Östersund.

Referencer

Eksterne henvisninger 

14
Veje i Norge
Veje i Sverige
Jednotka

Jednotka (tidligere STV1) er en slovakisk tv-kanal der var ejet og drevet af Slovenská televízia.

Programmer 
 Substitutterne
 Správy STV
 Góly - body - sekundy
 Krátke správy
 24 hodín
 Reportéri
 Ranný magazín
 Relax
 Extra (tv-serie)
 O 5 minút 12
 Nie si sama
 Varení, pečení
 Žienka domáca
 Svet v obrazoch
 Duel (tv-serie)
 Niečo za niečo
 Drišľakoviny
 Dnes vás baví Senzus
 Najväčšie kriminálne prípady Slovenska
 Pošta pre teba
 Zmenáreň
 Repete
 Detské správy
 Elá hop!
 Superchyty
 SuperKvíz Junior
 Simpsonovci
 Medicopter 117
 McLeodove dcéry
 24
 Dempsey a Makepeacová

Tv-kanaler
Slovakiet
Glostrup Stadion

Glostrup Stadion er et atletik- og fodboldstadion i Glostrup. Stadionet er hjemmbane for Glostrup IC's atletikafdeling samt fodboldklubberne BGA og Glostrup F.K..  Stadionet ligger i Glostrup Idrætspark.

I sommeren 2007 opførte MT Højgaard en ny siddetribune med plads til 380 siddende tilskuere og en VIP-lounge.

Atletikbanerne af kunststofmaterialet Everplay blev indviet den 29. maj 1980 ved et stævne, hvor Henrik Jørgensen satte nordisk juniorrekord på 10.000 meter løb med tiden 29:00,3 minutter. Den rekord stod stadig i 2010.

Tilskuerrekord 
 3.800: IF 32 Glostrup - Ballerup IF i 1971.

Kilder / eksterne henvisninger 
 Danmarks Stadions - Glostrup Stadion 

Fodboldstadioner i Danmark
Atletikstadioner i Danmark
Stadion
Bygninger, konstruktioner og anlæg i Glostrup Kommune
Sønderstrand Badeanstalt

Sønderstrand Badeanstalt eller Badeanstalten »Sønderstrand« var Københavns Kommunes Skole- og Folke Badeanstalt i Københavns sydhavn. Den blev taget i brug 1924. 

Badeanstalten lå på Sønderstrand ved Kallebod Strand, hvor Sjællandsbroen blev bygget og indviet 1959, hvormed  badeanstalten forsvandt.

Samtidigt som Dansk svømning havde en af sine mest succesfyldte uger nogensinde i august 1938, hvor de danske kvinder hentede fem af syv mulige guldmedaljer plus en sølv- og en bronzemedalje ved EM i London, satte den 16-årige Tonni Pedersen fra Triton, som ikke havde kvalificeret sig til EM verdensrekord på Sønderstrand Badeanstalt. For at trøste hende arrangerede Triton et stævne med et verdensrekordforsøg på 1.000 yards. Det lykkedes Tonni Pedersen at forbedre Helen Madisons rekord med næsten otte sekunder til 13,15,9.

Idrætsanlæg i København
Etableret i 1924
Kongens Enghave
Badeanstalter
Kattun

Kattun (tidligere katun) er glatte, lærredsagtige, temmelig tæt vævede bomuldstøjer, sjældent ensfarvede og da stærkt appreterede, f.eks. forkattun og sarsenets, oftest med påtrykte farvemønstre. Det i kattuntrykkerierne fremstillede kattun, i England oftest kaldet calicot, i Frankrig indienne, udgjorte tidligere en så vigtig artikel, at ca. 1/7 af hele Europas bomuldsimport medgik dertil.

Kattun kom oprindelig udelukkende fra Indien, men i 18. århundrede tog fabrikationen et voldsomt opsving i England og i begyndelsen af 19. århundrede ligeledes i Frankrig (Alsace). Trykningen foregår ved hjælp af graverede kobbervalser på flerfarvetrykmaskiner. Til kattun i udvidet forstand må henregnes stoffer som shirting, nankin, dowlas, sengekattun og andet.

Se også 
 Buntpapir

Noter

Litteratur 
 Svend Eriksen, "Om kattunpapir - Noter fra en udstilling i Kunstindustrimuseet", s. 51-71 i: Bogvennen, 1960 .

Kilde 
  af kemiker Karl Meyer

Eksterne henvisninger 
 Om kattuntrykkerier i artikel Tekstiltrykning hos Den Store Danske
 "Kattun" og "Katun" hos Ordnet.dk



Vævede tekstiler
Salmonsens
Mossbank

Mossbank er en landsby i den nordlige del af Mainland på Shetlandsøerne, som er beliggende på sydsiden af sundet Yell Sound mellem Mainland og øen Yell. 

Byen ligger i Delting sogn i nærheden af Shetlands store olieterminal Sullom Voe Oil Terminal, som blev opført i 1970-erne. Terminalen var medvirkende til, at byens indbyggertal steg fra 130 indb. i 1971 til ca. 1.000 i 1982, som fra omkring 1991 stabiliserede sig til ca. 500 indb.
Før i tiden var der færgeforbindese fra Lerwick, indtil den  nye færgehavn Toft, nord for byen blev bygget i 1951.

Der er folkeskole, ungdomsklub, fodboldklub, sportshal, 2 supermarkeder, frisør, benzinstation, pub, hotel og kirkelokaler for fire forskellige trosretninger.

Mindesmærket "Delting Disaster"  minder om at 22 fiskere fra området i fire både den 22. december 1900 omkom, da de blev ramt af en voldsom storm, mens de fiskede efter kuller.

Eksterne henvisninger 

 Mossbank ved Undiscovered Scotland (engelsk)

Byer i Skotland
Shetlandsøerne
Irene Benneweis

Karen Christine Irene Benneweis f. Petersen (26. november 1891 i Nakskov – 12. maj 1970 i Dronningmølle) var en dansk cirkusdirektør i Cirkus Benneweis.

Hendes forældre hed Hans Peter Petersen og Anna Mathilde Vilhelmine Schlander. Irene blev gift med cirkusdirektør Ferdinand Herman Alexander Ditlev Benneweis den 17. januar 1915. 

Parret havde ingen biologiske børn, så de adopterede den femårige Eli i 1916. Elis baggrund lignede Irenes. Hans tilstedeværelse blev tålt af den ældre Benneweis-familie til han efter et opgør blev smidt på porten. Efter Ferdinands død i 1945 tog Irene ham tilbage. Sammen ledede de cirkusset indtil Eli købte Irene ud.

Eksterne henvisninger 
 Dansk kvindebiografisk Leksikon
 

Personer fra Nakskov
Erhvervsfolk fra Danmark
Personer i Dansk Kvindebiografisk Leksikon
John Webster

John Webster (c. 1580 — c. 1634) var en engelsk dramatisk digter.

Om hans Liv vides intet; han kaldes et Sted Merchant tailor (Klædehandler), men om denne Betegnelse er
berettiget, er vist tvivlsomt. Fra Begyndelsen af det 17. Aarhundrede optraadte han i
Samarbejde med flere andre af Tidens Dramatikere som Dekker, Marston, Rowley o. a. Med
Sikkerhed ved vi kun, at fire Dramaer skyldes ham alene: Appius and Virginia, The Bevils
Law Case, The Duchess of Malfi, The White Devil, or Life and death of Vittoria Corombona.
Især de to sidste Tragedier er mægtige og gribende Fremstillinger af Forbrydelser og
Laster og giver ypperlige Karakterskildringer af djævelske Mænd og Kvinder. W.s Værker er
udgivne flere Gange, saaledes af Dyce 1857, af Hazlitt i 4 bind 1857 og i The Mermaid Series (sammen med Tourneur).

Dramatikere fra England
Forfattere fra England før 1707
Engelsksprogede forfattere
Knattspyrnufélagið Víkingur

Knattspyrnufélagið Víkingur (også kendt som Vikingur Reykjavik FC) er en islandsk fodboldklub hjemmehørende i hovedstaden Reykjavik.
En del engelske spillere har været udlånt til Vikingur, især fra Stoke City.
Klubben tilbyder også andre sportsgrene: håndbold, tennis, bordtennis, karate, skisport, etc.

Titler 
 Islandske mesterskaber (7): 1920, 1924, 1981, 1982, 1991, 2021 og 2023
 Islandske pokalturnering (5): 1971, 2019, 2021, 2022 og 2023

Aktuel trup 

Kilde:

Kendte spillere 
  Sölvi Ottesen (2001-2004) – 32 kampe / 0 mål.
  Jimmy Høyer (2008-2008) – ? kampe / ? mål.

Europæisk deltagelse

Noter 

Fodboldklubber i Island
Etableret i 1908
Kultur i Reykjavik
Levin Ludvig von Hobe

Levin Ludvig (Ludewig) von Hobe (også Hoben) (25. november 1700 på Warbelow i Mecklenburg – 26. april 1781 i Citadellet Frederikshavn) var en dansk officer.

Han var søn af Carl (Cord) Ludwig von Hobe (død 1705) til Warbelow i Mecklenburg og dennes 2. hustru Dorothea von Levetzow (1660-1727). Han kom tidligt til Danmark, hvor han på mødreneside havde mange slægtninge, blev 1722 sekondløjtnant ved oldenborgske hvervede Regiment, 1727 premierløjtnant og samme år kaptajn, 1737 forsat til Fodgarden, 1746 major ved denne, 1752 karakteriseret oberst af infanteriet (anciennitet fra 1750), 1756 chef for falsterske Regiment, 1760 deputeret i Landetatens Generalkommissariat og samme år generalmajor. Under Claude-Louis de Saint-Germains styrelse var han uden ansættelse, derimod 1766-67 medlem af «det høje Krigsraad». 1768 blev han kommandant i Kastellet og forblev til sin død, 26. april 1781, i denne stilling, hvor bl.a. 1772 bevogtningen af Struensee og hans medfanger blev ham overdraget. Han synes at have optrådt forholdsvis humant over for disse og skal fx have hæmmet kaptajn Christian Frederik Becks trakasserier. Hobe, der 1766 var blevet hvid ridder, forfremmedes 1769 til generalløjtnant og i en høj alder i 1775 til general. 1772-73 fungerede han atter et halvt år som deputeret i Hærens øverste kollegiale myndighed, som da kaldtes Generalitets- og Kommissariatskollegiet.

Han blev gift 1. gang 1732 med Cathrine Sophie f. Langhaar (f. 1703 d. 1748), datter af oberst Claus Langhaar; 2. gang 1753 med Adelgunde Sophie f. Scholten (f. 1732, d. 1775), datter af general Henrik von Scholten. Hobe var 1776 blevet optaget i den danske adelstand, og en sønnesøn af ham blev 1821 ved giftermål baron von Hobe-Gelting og ejer af Gelting Gods i Angel.

Kilder 
 H.W. Harbou, "Hobe, Levin Ludvig v.", i: C.F. Bricka (red.), Dansk Biografisk Lexikon, København: Gyldendal 1887-1905.

Generaler fra Danmark
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Kollegiedeputerede fra Danmark
Theodore Watts-Dunton

Walter Theodore Watts-Dunton (12. oktober 1836 i St. Ives, Huntington – 7. juni 1914 i London) var en engelsk forfatter og kritiker.

Han var oprindelig sagfører, men blev fra 1875 regelmæssig medarbejder ved The Athenæum, hvor han ved sin anmeldervirksomhed af hovedsagelig nyere engelsk digtning vandt betydelig indflydelse og kom i venskabsforhold til flere af tidens digtere, særlig Rossetti og Swinburne, der i de sidste år af sit liv boede hos ham.

Som ung havde han stået Borrow nær og var gennem ham blevet fortrolig med de engelske tateres liv og tankesæt, et forhold, der satte stærke spor i hans digtsamling The Corning of Love (1897) og romanen Aylwin (1898), der i løbet af få måneder opnåede talrige oplag. 1903 udkom The Renaissance of Wonder, en afhandling om den nyromantiske bevægelse, og i 1910 Studies of Shakespeare.

Kritikere fra Storbritannien
Faglitterære forfattere fra England
Jurister fra Storbritannien
Ålum-runestenene

Ålum-stenene er fire runesten som findes ved Ålum Kirke ved Randers. Ålum 1 og 2 er fragmenter, som er anbragt i kirkens våbenhus, mens Ålum 3 og 4 er hele runesten anbragt uden for våbenhuset.

Ålum 1 

Ålum 1 blev fundet i 1843. Stenen var kløvet i tre stykker og stykkerne var genbrugt som byggesten i våbenhusets sydøstlige hjørne. Et mindre stykke af stenen mangler, og en stor afskalning har beskadiget den nederste del af skriftbåndene. Indskriften er ordnet i bustrofedon.

Indskriften er meget medtaget. Nogle tegn kan ikke ses, og andre (i parentes) er vanskelige at tyde.

Ålum 2 

Ålum 2 blev ligesom Ålum 1 fundet i 1843 som en del af fundamentet i kirkeskibets nordøstlige hjørne. Den er et fragment af en formentlig meget stor sten, og det blev udtaget af kirken i 1849.

Indskriften er for ødelagt til at kunne tolkes.

Ålum 3 

Ålum 3 blev fundet i 1890 ved foden af kirkebakken, formentlig på det sted, hvor den oprindelig blev opstillet. 

Ålum 3 er en af de ca. 10 danske og skånske runesten, som har en kristen formel (Gud hjælpe hans sjæl). På stenens bagside er der indhugget en rytter.

Ålum 4 

Ålum 4 blev fundet i 1902 i Ålum kirkedige, og man kender ikke dens oprindelige plads. Nu står den ved siden af Ålum 3 på kirkegården. Indskriften er ordnet som en spiral begyndende i stenens nederste venstre hjørne, og som ender midt på stenen.

Ordet søstling betyder en nær kvindelig slægtnings barn.

Datering 

Alle fire sten henføres tidsmæssigt til den sene vikingetid omkring årtusindskiftet. Både udformningen og indskrifterne gør det sandsynligt, at Ålum 3 og 4 er opstillet af personer fra den samme familie.

Eksterne henvisninger 
Ålum-sten 1 på "Danske Runeindskrifter 
Ålum-sten 3 på "Danske Runeindskrifter 
Ålum-sten 3 på "Danske Runeindskrifter 
Ålum-stenene på www.fortidsmindeguide.dk 

Runesten i Danmark
Randers Kommune
SMS Kronprinz (1867)

Kronprinz var et af de tre store panserskibe, der blev bestilt af Preussen til den flåde, der skulle beskytte kysterne i det nyoprettede nordtyske forbund. Forbundet havde ikke selv værftskapacitet og ekspertise til at bygge panserfregatter, så de blev bestilt i England og Frankrig. Da det tyske kejserrige blev dannet i 1871 fulgte de med over i den kejserlige flåde. Skibets navn betyder "kronprins", og refererer til Wilhelm 1.'s søn Frederik, den senere Frederik 3.

Konstruktionen 
Skibet blev bestilt i England og bygget i London efter tegninger udarbejdet af Edward Reed, der på den tid var chefkonstruktør for Royal Navy. Det var et solidt jernskib, der præsterede mange års tjeneste. Oprindeligt var det planlagt med 32 styk 72-punds kanoner. Udviklingen i artilleriet betød, at man i stedet valgte at udstyre det med 16 kraftige 21 cm kanoner, hvoraf de 14 stod i bredsiden (med syv i hver side) mens de sidste to var anbragt henholdsvis for og agter. Som de fleste af tidens øvrige panserskibe var det udstyret med vædderstævn. Kronprinz blev afleveret fra værftet i september 1867 og blev dermed det første store tyske panserskib. Maskineriets ydeevne angives i nogle kilder som svarende til 14,5 knob, mens andre siger 12 knob.

Tjeneste 
I 1869 var de tre tyske panserskibe Friedrich Carl, König Wilhelm og Kronprinz for første gang sammen på øvelsessejlads i Østersøen. I 1870 var de tre skibe på et længere togt, og anløb blandt andet Azorerne. Eskadren blev ledet af flådechefen prins Adalbert, der var sønnesøn af den preussiske kong Frederik Wilhelm 2. Da der midt under turen kom melding om, at det trak op til krig mellem de tyske stater og Frankrig, måtte eskadren haste hjem, for at undgå den langt større franske flåde, og skibene nåede tilbage til flådebasen ved Wilhelmshaven den 16. juli 1870 – tre dage før krigens udbrud.

I 1902 ophørte tjenesten som krigsskib, og Kronprinz lå stationært i Kiel frem til salg og ophugning i 1921.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Erich Gröner, Dieter Jung, Martin Maass: Die deutschen Kriegsschiffe 1815–1945, Band 1. 2. unveränderte Auflage. Bernhard & Graefe Verlag, Koblenz 1989. 
 Clas Broder Hansen: Deutschland wird Seemacht. Urbes Verlag, Gräfeling 1991. 
 Hans Jürgen Hansen: Die Schiffe der deutschen Flotten 1848–1945. Urbes Verlag, Gräfeling 1998. 
 Paul Schmalenbach: Die Geschichte der deutschen Schiffsartillerie. Koehlers Verlagsgesellschaft, Herford 1993.

Noter

Eksterne henvisninger 
 Tysk site om kejserrigets skibe

Slagskibe fra Tyskland
Panserskibe
Barrit Kirke

Barrit Kirke er en kirke i Barrit Sogn i Hedensted Kommune. Den stammer sandsynligvis fra 1152 – 1160, og var oprindelig hvid. Kirken har været igennem flere store ombygninger, men det nuværende udseende stammer fra en hovedistandsættelse i 1879, hvor den gamle kirke blev skalmuret med røde sten fra det for længst nedlagte Breth Teglværk. I kapellet står otte kister, alle tilhørende slægten Reedtz som ejede Barritskov.

Sammenholder man tiden for kirkebyggeriet med kirkens placering, er der forhold der er interessante. Området er nemt at forsvare. Bækken og de stejle skrænter afskærmer kirken mod nord, og delvis mod øst og vest. Kirkegårdsdiget har været forholdsvis nemt at forsyne med et palisadehegn. Kirken har med sine tykke mure (enkelte steder op til 2 m) været et sikkert opholdssted for koner og børn.

Eksterne henvisninger 
 Barrit på Sogn.dk
 Barrit Kirke i bogværket Danmarks Kirker (udg. af Nationalmuseet)

Kirker i Hedensted Kommune
Kirker i Haderslev Stift
Kirker i Vejle Amt
Mike Byrne

Michael William Byrne (født 6. februar 1990) er en amerikansk musiker, der siden 2009 har været trommeslager i det amerikanske rockband Smashing Pumpkins.

Da forsanger i Smashing Pumpkins, Billy Corgan, forsøgte at finde en erstatning for trommeslager Jimmy Chamberlin til Smashing Pumpkins, blev Mike Byrne valgt ud af tusindvis af ansøgere. Han spillede, sammen med bl.a. Billy Corgan, trommer i Spirits in the Sky, et band til ære for den afdøde Sky Saxon, der spillede seks koncerter i august 2009. Senere samme år begyndte han officielt indspilningerne til det syvende Smashing Pumpkins-album, Teargarden by Kaleidyscope. I april 2010 fik han sin debut som Smashing Pumpkins' trommeslager ved en koncert i USA. 

Mike Byrne har spillet trommer, siden han var 12 år. Han har spillet i en række lokale bands og var som teenager stor fan af Smashing Pumpkins, og han har Jimmy Chamberlin blandt sine største indflydelser. Tre år inden Byrne blev trommeslager i Smashing Pumpkins, oprettede han en Youtube-konto med navnet "MarquisinSpadez", som tydeligvis er inspireret af b-siden "Marquis in Spades", som bandet udgav i 1996 på ep'en Zero og senere samme år på bokssættet The Aeroplane Flies High.

Diskografi 
Med the Smashing Pumpkins
Teargarden by Kaleidyscope (2009–2014)
Oceania (2012)

Med Bearcubbin'!
Live From the Bear Trap (2009)
Jewels & The Wallwalkers/ Bearcubbin'! (2010, split album)
Get Your Heavies Out (2011)
Girls with Fun Haircuts (2014)

Med Moses, Smell the Roses
Frenemies EP (2007)
Please Do Over (2009)

Referencer

Eksterne henvisninger 

 

Medlemmer af Smashing Pumpkins
Trommeslagere fra USA
Karl Twesten

Karl Twesten (23. april 1820 – 11. oktober 1870) var en tysk jurist og politiker, søn af August Detlev Christian Twesten.

Twesten blev dommer ved stadsretten i Berlin i 1855, og var dette indtil 1868. I 1861 rettede han et skarpt angreb på militærkabinettets chefgeneral Manteuffel i et flyveskrift ; dette pådrog ham en duel, hvori han fik sin højre arm knust. I 1862 blev han valgt til underhuset, og han blev snart en af Fremskridtspartiets ledere og var ordfører for vigtige udvalg, særlig om hærordningen.

Han søgte en løsning på grundlag af tjenestetidens nedsættelse til 2 år. Men efter krigen 1866 var han med til at grundlægge det nationalliberale parti og virke for et politisk forlig med regeringen, samt for gennemførelsen af den ny nordtyske forbundsforfatning. I den nordtyske rigsdag spillede han en vigtig rolle både ved forfatningens affattelse og ved hærspørgsmålets afgørelse.

Foruden skrifter om Schiller (1863) og Macchiavelli (1868) efterlod han sig et større værk: Die religiösen, politischen und sozialen Ideen der asiatischen Kulturvolker und der Ägypter (2 bind 1872—73).

Kilder 
 

Jurister fra Tyskland
Politikere fra Preussen
Condom

Condom er en by og kommune i det sydvestlige Frankrig. Byen er et såkaldt sous-préfecture i departementet Gers i Midi-Pyrénées. Byen har omkring 7.000 indbyggere og ligger tæt ved elven Baïse. 

Et af problemerne i byen er dens byskilte, som bliver stjålet på grund af navnet, som er det engelske ord for kondom. På fransk hedder kondom préservatif.

Byen er kendt for produktionen af armagnac.

Eksterne henvisninger 

 Luftfoto af domkirken i Condom

Byer i Gers
Racing FC Union Luxembourg

Racing FC Union Luxembourg er en luxembourgsk fodboldklub hjemmehørende i hovedstaden Luxembourg.
Klubben opstod i 2005 som en fussion af klubberne: Union Luxembourg, CA Spora Luxembourg og CS Alliance 01.
Alle disse 3 var selv opstået ved fussioner tidligere, senest i 2001 da CS Alliance opstod af traditionsklubben FC Aris Bonnevoie og den mindre klub CS Hollerich.
Den nye klubs hidtil største succes var en andenplads i ligaen i 2007-08.

Titler 
 Luxembourgske mesterskaber (28): Spora 14, Union 11 og Aris 3
 Luxembourgske pokalturnering (20): Spora 9, Union 10 og Aris 1

Europæisk deltagelse 

Fodboldklubber i Luxembourg
Etableret i 2005
Nummer 10

Nummer 10 eller Træningsanlægget nummer 10 er fodboldklubben F.C. Københavns træningscenter, der er beliggende på Jens Jessens Vej 10 på Frederiksberg. Centeret åbnede i 2006. Bygningens navn er dels på grund af adressen (Jens Jessens Vej 10), men også et symbol på trøjenummeret 10, der i fodboldkredse altid har være synonym med kreativitet, høj klasse og andre positive superlativer.

Eksterne henvisninger 
 Hjemmeside 

Fodboldstadioner i Danmark
Idrætsanlæg i Danmark
Bygninger, konstruktioner og anlæg på Frederiksberg
F.C. København
Charlotte Amalie Skeel (1700-1763)

Charlotte Amalie Skeel (døbt 20. august 1700 i København, død 6. januar 1763 sammesteds) var en dansk adelsdame.

Hun var datter af Christen Skeel (1663-1709) og Charlotte Amalie von Plessen (1683-1760).

19. februar 1721 i København blev hun gift med Iver Rosenkrantz. 1750 blev hun Dame de l'union parfaite. Hun fødte seks børn, hvoraf Birte Rosenkrantz og Frederik Christian Rosenkrantz nåede voksenalderen.

Charlotte Amalie Skeel blev i 1734 centrum for en hofskandale. Skønt hun ikke mere var helt ung og havde født fem børn, var hun stadig ombejlet af flere kavalerer. En kaptajn Ahlefeldt havde længe gjort hende sin opvartning, men da han kom på uventet besøg i hendes kammer fandt han den unge greve Frederik Conrad Holstein der. Ahlefeldt blev rasende, trak sin kårde og sårede Holstein i hovedet. Charlotte Amalie Skeel fik dog sine tjenere til at adskille kamphanerne, og i første omgang tav hun om affæren. Men skandalen kunne ikke undgå at komme frem. Ahlefeldt blev forvist fra hoffet, og få at undgå samme skæbne, måtte Charlotte Amalie skrive et ydmygt brev til kongen og bede om tilgivelse. Iver Rosenkrantz tilgav straks sin hustru, og det var ham, der gik den tunge gang til kongen med brevet.

Charlotte Amalie
Modtagere af l'union parfaite
Danskere i 1700-tallet